钦定古今图书集成/方舆汇编/职方典/第1052卷 > 《游笋江记》王慎中
## 钦定古今图书集成/方舆汇编/职方典/第1052卷 > 《游笋江记》王慎中

郡侯程习斋公治泉之八月，与客游于笋江之浒。夫
其浩溔澄涵之水，流日夜之不息。演洋洄洑，放乎大
海，浮于曲折。迤逦之远，不知其几百里；而空旷寥廓，
际乎目之所极，若在几席之外。膏原漫隰，弥望逶靡，
画什伍而里纵横。峦骧峰踊，迅势骤形，凛乎其不可
控。临两涯而四眺，则若逗若拱。徊翔停峙，眷留不忍
去，各献妍态，映烛乎玲珑泓澈之间，而光晶新爽，飞
散下上，媚云气而丽烟霏。盖亦奇矣。若夫高帆疾橹，
出没于雾涛；风浪相衔，首尾而离离；渔篷钓艇，讴嬉
递发；前唱后和，击楫空明。鱼沉而鸟起，川虚而山荡。
于微茫晻霭之中，灌木菀柳之骈罗；鹳鹄栖止，凫骛
还集。轻檐细梠，随曲成构。延亘仄复，鉴晴波而漾倒
景。斯则民事之动，因乎山水，而公与客得以为瑰杰
诙怪之观者也。至于靓妆袨服，会一州之士女，沿隈
循涘而不可选，纷散互合，莫穷其往来之所从。文蓼
芳荃之缤郁，遗履舄而罣褂裳，激豪吹之清越，哀繁
丝之要眇，淋漓颠倒，徙倚杂遝，忘其岐道之所向，而
忽乎日之将夕。斯则人生之娱，感乎物节，而公与客
又得以同其欢适嘉洽之意者也。公饮酒乐甚，顾谓
客曰：“吾所得以为观者，彼方劳于有所营，役役而不
得休，而岂知是之为美，而吾独得之以为游娱于物
节者之以为游矣，徒徇乎耳目之好，而甘于浆炙之
味，而乌知吾之所乐？惟我能与之同其意，而彼岂诚
能同于我哉？今日之游，盖亦云乐矣。然而此江常在，
泛日月之无穷。前乎游此者不知几何人，而声磨迹
灭，与水俱逝，皆已化为浮沤，游沬而不可寻矣。不有
文字以托于不泯，则后之人孰知吾与公等之乐于
是也？”余曰：“昔叔子岘山，山公习池，与夫柳恽之具区，
苏子瞻之西湖，其光景物象，备极一时之美，文雅照
耀，意气雄俊，既擅绝于当日，而风流馀韵，于今犹可
称思。至其从史邹湛，以及方外惠勤、参寥之徒，皆因
以不没于后世。然则客方有托于公，而此江虽常在，
其名或当由是以显。公顾谬意鄙陋无能之文，为足
以图不泯之盛事，岂不过哉？”言已，酒罢，公与客别，而
予退为之记。